CELEX: 32021D0922
Language: lv
Date: 2021-06-07 00:00:00
Title: Padomes Īstenošanas lēmums (ES) 2021/922 (2021. gada 7. jūnijs), ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta kuģiem ostas piestātnē

9.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  LI 203/3
               
            
         PADOMES ĪSTENOŠANAS LĒMUMS (ES) 2021/922
         (2021. gada 7. jūnijs),
         ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta kuģiem ostas piestātnē
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Īstenošanas lēmumu (ES) 2015/993 (2) Dānijai saskaņā ar Direktīvas 2003/96/EK 19. pantu tika atļauts līdz 2021. gada 18. jūnijam piemērot samazinātu nodokļa likmi elektroenerģijai, kas tiek tieši piegādāta kuģiem ostas piestātnē (“krasta elektroenerģija”), izņemot privātus atpūtas kuģus.
                  
               
                     (2)
                  
                  
                     Dānija 2020. gada 5. maija vēstulē lūdza atļauju saskaņā ar Direktīvas 2003/96/EK 19. pantu turpināt piemērot krasta elektroenerģijai samazinātu nodokļa likmi. Sīkāku informāciju Dānijas iestādes sniedza 2021. gada 16. februāra vēstulē.
                  
               
                     (3)
                  
                  
                     Ar samazināto nodokļa likmi, ko tā plāno piemērot, Dānijas mērķis ir turpināt krasta elektroenerģijas izmantošanas veicināšanu. Salīdzinot ar flotes degvielas izmantošanu, šādas elektroenerģijas izmantošana tiek uzskatīta par videi nekaitīgāku veidu, kā apmierināt elektroenerģijas vajadzības kuģiem ostas piestātnē.
                  
               
                     (4)
                  
                  
                     Tā kā krasta elektroenerģijas izmantošana ļauj izvairīties no gaisu piesārņojošu vielu emisijām, ko rada flotes degvielas izmantošana, tā palīdz uzlabot gaisa kvalitāti ostas pilsētās un samazināt troksni. Tāpēc, turpinot samazinātās nodokļu likmes piemērošanu krasta elektroenerģijai, paredzams, ka tiks veicināta Savienības vides, veselības un klimata politikas mērķu sasniegšana.
                  
               
                     (5)
                  
                  
                     Atļauja Dānijai turpināt piemērot samazinātu nodokļa likmi krasta elektroenerģijai nepārsniedz to, kas ir vajadzīgs, lai veicinātu šādas elektroenerģijas plašāku izmantošanu, jo elektroenerģijas ražošana kuģī vairākumā gadījumu joprojām būs konkurētspējīgākā alternatīva. Tā paša iemesla dēļ un arī tādēļ, ka šīs tehnoloģijas izplatība tirgū pagaidām ir visai neliela, samazinātā nodokļa likme tās darbības laikā nevarētu radīt ievērojamus konkurences kropļojumus, tādējādi tai nebūs negatīvas ietekmes uz iekšējā tirgus pareizu darbību.
                  
               
                     (6)
                  
                  
                     Katrai atļaujai, kas piešķirta saskaņā ar Direktīvas 2003/96/EK 19. panta 2. punktu, ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos uzņēmējus no vajadzīgo ieguldījumu veikšanas, ir lietderīgi atļauju piešķirt no 2021. gada 18. jūnija līdz 2027. gada 17. jūnijam. Tomēr atļauju būtu jāpārtrauc piemērot no dienas, kad sāk piemērot jebkādus vispārīgus noteikumus par nodokļu atvieglojumiem krasta elektroenerģijai, ko Padome pieņēmusi saskaņā ar Līguma par Eiropas Savienības darbību 113. pantu vai citiem attiecīgiem noteikumiem, ja šādi noteikumi kļūst piemērojami pirms 2027. gada 17. jūnija.
                  
               
                     (7)
                  
                  
                     Lai uzņēmējiem nodrošinātu juridisko noteiktību un izvairītos no iespējama administratīvā sloga pieauguma elektroenerģijas sadalītājiem vai pārdalītājiem, pieprasītā atļauja būtu jāpiešķir tā, lai bez pārtraukuma turpinātu iepriekšējo kārtību, kas atļauta ar Īstenošanas lēmumu (ES) 2015/993.
                  
               
                     (8)
                  
                  
                     Šis lēmums neskar Savienības noteikumu par valsts atbalstu piemērošanu,
                  
               IR PIEŅĒMUSI ŠO LĒMUMU.
         
            1. pants
            Dānijai tiek atļauts piemērot samazinātu nodokļa likmi elektroenerģijai, kas tiek tieši piegādāta kuģiem ostas piestātnē, izņemot privātus atpūtas kuģus, ar noteikumu, ka tiek ievēroti Direktīvas 2003/96/EK 10. pantā paredzētie minimālie nodokļu līmeņi.
         
         
            2. pants
            Šo lēmumu piemēro no 2021. gada 18. jūnija līdz 2027. gada 17. jūnijam.
            Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļa atvieglojumiem krasta elektroenerģijai, šis lēmums zaudē spēku dienā, kurā kļūst piemērojami minētie vispārīgie noteikumi.
         
         
            3. pants
            Šis lēmums ir adresēts Dānijas Karalistei.
         
         
            Luksemburgā, 2021. gada 7. jūnijā
            
               
                  Padomes vārdā –
               
               
                  Priekšsēdētāja
               
               F. VAN DUNEM
            
         
         
            (1)  OV L 283, 31.10.2003., 51. lpp.
         
         
            (2)  Padomes Īstenošanas lēmums (ES) 2015/993 (2015. gada 19. jūnijs), ar ko Dānijai atļauj piemērot samazinātu nodokļa likmi elektroenerģijai, kas tiek tieši piegādāta ostā noenkurotiem kuģiem, saskaņā ar Direktīvas 2003/96/EK 19. pantu (OV L 159, 25.6.2015., 68. lpp.).